钦定古今图书集成/明伦汇编/官常典/第174卷 > 《为萧相国拜齐王表》前人
## 钦定古今图书集成/明伦汇编/官常典/第174卷 > 《为萧相国拜齐王表》前人

臣无佐夏匡殷之功，威晋服楚之绩，业不题于宗器，
声靡记于彝典，而超居上礼，邈乘峻爵，静念隆替，焦
原非譬。臣以为众官咸事，帝谟所以式序；群后克让，
王献所以载穆。况臣访德语勤，未洎伊稷之能；藉灵
怀宠，仍滥周召之秩。故驻魂仰请，沥意归闻，理竭素
牒，事罄丹史，具徽太微，备简玉绳。而才𬨎志浅，隔景
绝照，朱轮之使，日月亟纡，金鸾之尊，旦夕将拂。巡情
览识，岂伊宁处？今便肃典内轩，恭服外屏，大夫有命，
古或无违；王假有庙，今臣为叨。三省空懦，震据于心。